***Eraser*** er en amerikansk actionthriller fra 1996 regissert av Chuck Russell. Filmen handler om en US Marshal som får i oppdrag å beskytte en ung kvinne som har arbeidet for en korrupt våpenprodusent. Begge dras inn i en konspirasjon som har forgreninger langt oppe i regjeringen. Hovedrollen spilles av Arnold Schwarzenegger, mens sentrale biroller spilles av James Caan, Vanessa Williams og James Coburn. 

*Eraser* ble en publikumssuksess, men fikk blandet mottakelse av filmkritikerne.

Handling
--------

John «Eraser» Kruger er en US Marshal som jobber for vitnebeskyttelsesprogrammet WitSec, hvor han har som oppgave å utslette og opprette ny identitet til viktige nøkkelvitner i forkant av alvorlige rettssaker. 

Lee Cullen jobber for en høyteknologisk våpenprodusent som har planer om å selge høyhastighetsvåpen til mafialignende karteller utenfor USA. Hun akter å avsløre det ulovlige salget, men blir avslørt like etter hun har kopiert disketter med avslørende materiale. Hun klarer imidlertid å flykte og John Kruger får derfor i oppgave å få hennes identitet til å forsvinne. Oppdraget lykkes, men etterhvert viser det seg at noen i WitSec er korrupt og dermed blir hennes nye identitet avslørt. Etter et voldsomt anslag mot hennes hjem tvinges Kruger til å ta med seg Cullen til en ny lokasjon. Han aner at noe ikke stemmer og forteller derfor ingen andre hvor hun befinner seg. Oppgaven med å holde henne i live før rettssaken visere seg å bli meget tøff og vanskelig. Det viser seg også at våpenfirmaet har kontakter høyt oppe i politikken.

Om filmen
---------

### Popularitet og økonomi

*Eraser* ble en stor publikumssuksess. Den innbragte $242 millioner på verdensbasis, hvorav $101 millioner i USA. Den havnet på 11. plass over mest innbringende filmen på verdensbasis i 1996 og på 14. plass i USA.

Produksjonskostnadene var på ca $100 millioner.

### Anmelderne

Filmen fikk forholdsvis dårlig mottakelse av de amerikanske anmelderne, noe som gjenspeiles i at den har fått 35 % på Rotten Tomatoes. Den fikk bra mottakelse fra de amerikanske filmkritikerne Roger Ebert og Leonard Maltin, som begge gav tre av fire stjerner.

*Dagbladets* anmelder gav den terningkast fem og skrev: «*I «Eraser» - «Utsletteren» - er vår venn Arnold Schwarzenegger FBI-agenten John Kruger med lisens til det aller meste, i en historie som også driver mild gjøn med Arnie-imaget som udrepelig supermann. Dette sammen med noen virkelig gode stunts i alle obligatoriske drønn, skuddserier og pyrotekniske flammekast, gjør «Eraser» til en av de bedre Arnolder*». *VGs* anmelder gav den terning fire og skrev: «*Et par suverene overdrivelser til tross: «Eraser» er en god, meget underholdende og ganske spennende film i sin genre*». CINERAMAs anmelder gav den noe hardere medfart og endte opp på terningkast tre. Anmelderen skrev: «*"Eraser" er nok en actionfilm, egentlig ganske kjedelig, men den klarer å holde deg foran skjermen i snaue to timer*».

I rollene
---------

|  |  |
| --- | --- |
| * Arnold Schwarzenegger .... John Kruger
* James Caan .... Robert Deguerin
* Vanessa Williams .... Lee Cullen
* James Coburn .... Beller
* Robert Pastorelli .... Johnny Castelone
* Andy Romano .... Daniel Harper
* James Cromwell .... William Donahue
* Olek Krupa .... Sergei Ivanovich Petrofsky
* Nick Chinlund .... Calderon
* Joe Viterelli .... Tony Deux Orteils
 | * Danny Nucci .... Monroe
* Michael Papajohn .... Schiff
* Melora Walters .... Darleen
* Mark Rolston .... J Scar
* Robert Miranda .... Frediano
* Roma Maffia .... Claire Isaacs
* Tony Longo .... Little Mike
* John Snyder .... Sal
* Skipp Sudduth .... Watch Commander
 |

Referanser
----------

1. 1 2  «Eraser (1996) - Box Office Mojo». *www.boxofficemojo.com*. Besøkt 27. juli 2019.
2. ↑  «Top 1996 Movies at the Worldwide Box Office». *The Numbers*. Besøkt 10. januar 2020.
3. ↑  «Top 1996 Movies at the Domestic Box Office». *The Numbers*. Besøkt 10. januar 2020.
4. ↑  «Eraser (1996)». *Rotten Tomatoes* **(engelsk)**. Besøkt 27. juli 2019.
5. ↑  Ebert, Roger. «Eraser Movie Review & Film Summary (1996) | Roger Ebert». *www.rogerebert.com* **(engelsk)**. Besøkt 27. juli 2019.
6. ↑  Maltin, Leonard (2. september 2014). *Leonard Maltin's 2015 Movie Guide* **(engelsk)**. Penguin. ISBN 9780698183612.
7. ↑  Dagbladet - Muskel-Arnold svikter ikke! (16.8.1996)
8. ↑  VG, 16.08.1996 - Side: 53
9. ↑  «Filmguiden CINERAMA.no - DVD: Eraser (1996) - anmeldelse». *cinerama.no*. 4. juli 1999. Arkivert fra originalen 24. januar 2010. Besøkt 10. januar 2020.

Eksterne lenker
---------------

* (en) *Eraser* på Internet Movie Database Rediger på Wikidata

* (no) *Eraser* hos Filmfront Rediger på Wikidata

* (sv) *Eraser* i Svensk Filmdatabas Rediger på Wikidata

* (da) *Eraser* i Danmark Nationale Filminstitut Rediger på Wikidata

* (en) *Eraser* på AllMovie Rediger på Wikidata

* (fr) *Eraser* på Allociné Rediger på Wikidata

* (nl) *Eraser* på MovieMeter Rediger på Wikidata

* (en) *Eraser* på Turner Classic Movies Rediger på Wikidata

* (en) *Eraser* på American Film Institute Rediger på Wikidata

* (en) *Eraser* på Rotten Tomatoes Rediger på Wikidata